text: গলাচিপায় দুর্বৃত্তদের দেয়া আগুনে দুটি দোকান পুড়ে ছাই, ২৫ লক্ষ টাকার ক্ষতি | বরিশাল খবর ২৪
  পটুয়াখালীর গলাচিপায় দুর্বৃত্তদের দেয়া আগুনে একটি ঔষধের দোকান এবং একটি কীটনাশক ও বীজের দোকান ঘর পুড়ে ছাই হয়ে গেছে। ঘটনাটি ঘটেছে গত বৃহস্পতিবার গভীর রাতে উপজেলার প্রত্যন্ত চরাঞ্চল দক্ষিণ চরবিশ্বাস বটতলা বাজারে। পুড়ে যাওয়া দোকান ঘর দুটির মালিক হলেন চরআগস্তি গ্রামের আবু বকর খান এবং তার বোনের ছেলে আবু তাহের মজুমদার।
  ঘটনার দিন রাত সাড়ে ৯ টার দিকে দোকানের মালিকরা তাদের নিজ নিজ দোকান ঘর বন্ধ করে বাড়ি চলে যান। গভীর রাতে লোকমুখে দোকানে আগুন লাগার খবর পেয়ে দোকানের মালিকরা ঘটনাস্থলে পৌঁছেন। কিন্তু ততক্ষণে দোকান ঘর দুটি পুড়ে একেবারে ছাই হয়ে গেছে। এতে দোকান ভর্তি মালামালসহ দোকান মালিকদের প্রায় ২৫ লক্ষ টাকার ক্ষতি সাধন হয়েছে। এ ব্যাপারে ঔষধের দোকানের মালিক আবু বকর খান শনিবার গলাচিপা থানায় একটি সাধারণ ডায়েরী করেন, যার নম্বর- ৫৮৫। দোকান দুটি পুড়ে যাওয়ায় দোকান মালিকরা নিঃস্ব হয়ে পথে পথে ঘুরছেন।